**ענת דמון** הייתה מוזיקאית-יוצרת, זמרת, מנהלת אמנים ומפיקה. הפיקה וניהלה את להקת  סנהדרין, ניהלה את להקת רוקפור, הקימה את הלייבל אנובה מיוזיק, והוציאה אלבום אחד. נפטרה בשנת 2009 ממחלת הסרטן.

ביוגרפיה
--------

ענת נולדה ב-28 בפברואר 1964. בגיל 4 גילתה את הביטלס (ומאוחר יותר את ג'ף לין) והבינה שמוזיקה היא אהבתה הראשונה. אימוץ טקסטים מספרי קריאה של היסודי והלחנתם הפך לתחביבה העיקרי. למדה פסיכולוגיה וסטטיסטיקה, ולבסוף הקימה עסק עצמאי כיועצת מחקר. רק בשנת 1993, כשהיא את 29 החלה לקחת שעורי גיטרה ובמקביל מצאה עצמה מעורבת בזווית אחרת של עסקי המוזיקה.

באותה שנה 1993 הקימה והפיקה את "סנהדרין", הרכב מיסיסיפי-דלתא בלוז אקוסטי יחד עם עם אופיר לייבוביץ' מ"נקמת הטרקטור" ודני צוקרמן מ"גן חיות". ב-1996 אבי בללי, סולן להקת "נקמת הטרקטור" זכה להופעה פרטית שלה אנפלאגד ומיהר לסטודיו להפיק דמואים לשלושה משיריה של ענת. מאוחר יותר באותה שנה, בסטודיו של ג'ון רולו בניו-ג'רזי הוקלטו דמואים לשלושה שירים נוספים כשרן שם טוב אמון על ההפקה בעת שלהקתו, איזבו, שהתה בארצות הברית.

ב-1997 ענת ניהלה את להקת הרוק הפסיכדלי "רוקפור". בשלב זה הגיחה לראשונה בחלקה הקדמי של הבמה. שלוש הופעות חימום במועדון הבארבי בתל אביב ב-1998 (עם שירי הדר מאיזבו על הקלידים) קיבלו תגובות נלהבות. או אז, החליטה להקליט אלבום ובו חומרים משלה. ב-2002, לאחר שהות בת שנה בלונדון ולידת בתה, החלה העבודה על "Falling" עם רן שם-טוב כמפיק (ונגן). האלבום יצא לבסוף ב-2004, כאשר בנוסף לשם טוב, משתתפים בו גם שני חברי איזבו נוספים - ניר מנצור ושירי הדר. באלבום תריסר שירים, כולם נכתבו והולחנו על ידי ענת, למעט Pure Magic שנכתב והולחן על ידי רן שם-טוב. האלבום זכה לתגובות נלהבות בארץובחו"ל לרבות השמעות בתחנות רדיו בארצות הברית, שבחים במדיה ודירוג של 4 כוכבים מאתר All Music Guid.

ענת נבחרה להופיע עם החומר המקורי שלה ב-MIDEM 2006, כנס תעשיית המוזיקה הגדול בעולם שהתקיים בקאן, צרפת בינואר 2006.יחד עם דמון נבחרו להופעי בפני אלפי אנשי התעשייה עוד שבעה הרכבים. דמון הייתה היחידה שייצגה את הפופ/רוק. היא הופיעה ב-24 בינואר באולם הנשפים של מלון מרטינז כשהיא מלווה בהרכב הנגנים הקבוע שלה ובו נגן הבס רון ינאי, הגיטריסט שוקי פרי, המתופפת קרן זהבי ועל כלי ההקשה עינב לויטוב. לאחר חזרתה הוציאה את הסינגל I've got something to say ,אותו הפיקה דמון יחד עם רון ינאי ושוקי פרי. ההקלטות והמיקס בוצעו על ידי הטכנאי הניו יורקי דני שצקי. באותה שנה הקימה עם שוקי גולדווסר את הלייבל אנובה מיוזיק. יאיר יונה מונה להקים ולנהל את אנובה מיוזיק ביחד עם שותפו דאז שוקי פרי. הלייבל החדש הוציא תחתיו אלבומים רבים, ביניהם של רוקפור, אטליז, נועה בביוף, עמית ארז, רות דולורס וייס, אלברט בגר, ועוד רבים אחרים, ותפס מקום מרכזי בסצנת האינדי המקומית. בהמשך הקימה אנובה גם את BLDG5, תת-לייבל אלקטרוני, שיציג את גרדן סיטי מובמנט, הלפר, וטוטמו (רותם אור).   
  
ב-2009 הלכה ענת לעולמה לאחר מאבק ממושך במחלת הסרטן.

דיסקוגרפיה
----------

* **Falling** – אנובה מיוזיק (2003).
* סינגל **I've got something to say** - אנובה מיוזיק (2006)

קישורים חיצוניים
----------------

* 
* ענת דמון, ענת דמון באתר QUBE.
* ענת דמון - Falling, האלבום Falling באתר סטיריאו ומונו.

הערות שוליים
------------

1. ↑  ענת דמון - ביוגרפיה, אתר QUBE
2. ↑  ענת דמון באלבום בכורה, אתר YNET, 16 במרץ 2004
3. ↑  ארבעה כוכבים לאלבום Falling של ענת דמון באתר All Music Guide, אתר All Music Guide, 2004
4. ↑  ענת דמון תופיע במידם 2006, אתר ואללה, 25 בדצמבר 2005
5. ↑  ענת דמון תופיע ב-MIDEM, אתר YNET, 27 בדצמבר 2005
6. ↑  האזנת בכורה ל-IGSTS, אתר YNET, 27 בדצמבר 2005
7. ↑  היסטוריית הלייבלים הישראלים, אתר Listener, 4 בינואר 2017
8. ↑  המוזיקאית ענת דמון הלכה לעולמה, אתר YNET, 20 בינואר 2009